
Értékelemek a vezetési tanácsadás gyakorlatában

Kulcsszavak: értékelemek
Értékelemek a vezetési tanácsadás gyakorlatában
The value components of the management consulting
A dolgozatunkban azt a célt tűztük ki, hogy feltárjuk az érték összetevőket mind a tanácsadói,
mind az ügyfél oldalon és ezeket összevetve következtetéseken vonjunk le a jelenlegi tanácsadói
piacról. A tanácsadói oldalon a szolgáltatások pénzügyi értékének meghatározását befolyásoló
tényezők, az ügyféloldalon pedig a tanácsadási szolgáltatásokhoz kapcsolódó mérlegelési folyamat
feltárását céloztuk meg. A tanácsadói és ügyféloldal megkérdezésével mind a két fél véleményének
egyidejű feltárását és a vélemények összevetését céloztuk meg ugyanazon kérdések mentén.
A kutatás alapkérdései között szerepelt az üzleti tanácsadás alapvető értékeinek feltárása, ezek
mentén pedig a tanácsadói árak kialakítását befolyásoló tényezők feltárása, valamint a tanácsadási
szolgáltatást igénybe vevő ügyfelek mérlegelési folyamatának vizsgálata. A kutatásunkban
interdiszciplináris megközelítést alkalmazva az üzleti tanácsadás, a szolgáltatás és vállalati
marketing és a tudásmenedzsment tudományterületeit is érintettük. A téma feltáró jellege
következtében a primer kutatási technikák közül a strukturált mélyinterjú készítését választottuk,
ennek keretében üzleti tanácsadókkal és tanácsadási szolgáltatást igénybe vett vállalatok vezetőivel
és munkatársaival készítettünk összesen tizenöt interjút. A kutatás eredményként feltártuk a
tanácsadási szolgáltatáshoz kapcsolódó értékeket és ezek megjelenését a tanácsadói árazásban,
valamint az ügyfél oldali mérlegelésben. Összevetettük a két oldal által kiemelt értékeket és
ennek eredményeként feltártuk, hogy az értékek között számtalan átfedés figyelhető meg, s
az ár, mint érték egy folyamatosan változó tényező a két fél közötti interakcióban. A jövőre
vonatkozóan egy követendő út lehet a tanácsadóknak az érték alapú árazás, melyben a tanácsadási
szolgáltatás által az ügyfélnél keletkezett haszon lehet a tanácsadói díjazás alapja a két fél közötti
szerződésben, sikerdíj formájában. Ezzel csökkentve az ügyfelek – a tanácsadás professzionális
szolgáltatásjellegéből adódó- magas bizonytalanságát.



